Document ID: 32013D0249

VYKONÁVACIE ROZHODNUTIE KOMISIE
z 27. mája 2013,
ktorým sa mení a dopĺňa rozhodnutie 2009/852/ES o prechodných opatreniach podľa nariadení Európskeho parlamentu a Rady (ES) č. 852/2004 a (ES) č. 853/2004, pokiaľ ide o spracovanie surového mlieka nespĺňajúceho požiadavky v určitých prevádzkarniach na spracovanie mlieka v Rumunsku a stavebno-technické požiadavky na takéto prevádzkarne
[oznámené pod číslom C(2013) 2803]
(Text s významom pre EHP)
(2013/249/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa stanovujú osobitné predpisy týkajúce sa hygieny potravín živočíšneho pôvodu (1), a najmä na jeho článok 9 prvý odsek,
keďže:
(1)
Rozhodnutím Komisie 2009/852/ES (2) sa umožňuje, aby sa požiadavky stanovené v nariadení (ES) č. 853/2004 v prílohe III, oddiele IX, kapitole I, podkapitolách II a III neuplatňovali na prevádzkarne na spracovanie mlieka v Rumunsku uvedené v prílohe II a v prílohe III k danému rozhodnutiu do 31. decembra 2013.
(2)
Podľa rozhodnutia 2009/852/ES môžu určité prevádzkarne na spracovanie mlieka uvedené v prílohe II k uvedenému rozhodnutiu spracúvať mlieko nespĺňajúce požiadavky na oddelených výrobných linkách.
(3)
Rumunsko 15. februára 2013 zaslalo Komisii zrevidovaný a aktualizovaný zoznam takýchto prevádzkarní na spracovanie mlieka.
(4)
Na uvedenom zrevidovanom a aktualizovanom zozname bola prevádzkareň číslo L35 SC DANONE PDPA ROMANIA SRL odstránená z prílohy II a bolo jej povolené spracúvať iba mlieko spĺňajúce požiadavky, ktoré sa má uvádzať na trh EÚ.
(5)
Prevádzkarni číslo MM 1795 SC CALITATEA SRL sa povolilo spracúvanie surového mlieka spĺňajúceho a nespĺňajúceho požiadavky bez oddelených výrobných liniek, a preto by sa mala odstrániť z prílohy II a presunúť do prílohy III k uvedenému rozhodnutiu.
(6)
Sedemnásť prevádzkarní, ktoré sú v súčasnosti uvedené v prílohe III k rozhodnutiu 2009/852/ES, sa z uvedenej prílohy odstránilo, keďže majú povolenie uvádzať mliečne výrobky na trh v Únii, pretože používajú iba mlieko spĺňajúce požiadavky. Tieto prevádzkarne boli uvedené v tabuľke v prílohe III k rozhodnutiu 2009/852/ES pod číslami 1 (AB 641 SC BIOMILK SRL), 6 (L78 SC ROMFULDA PROD SRL) 9 (BN 2399 SC CARMO-LACT PROD SRL) 13(L140 S.C. CARMOLACT SRL) 29 (CT 30 EASTERN EUROPEAN FOODS SRL) 40 (L124 SC PRIMULACT SRL, jej názov sa zmenil na: SC LACTATE HARGHITA SA) 41(HR119 BOMILACT SRL) 42 (HR 625 LACTIS SRL) 43 (HR 213 PAULACT SA) 45 (IS 1540 PROMILCH SRL) 46 (L18 S.C. EUROCHEESE SRL) 56 (L121 SC MIRDATOD PROD SRL) 69 (SM 4189 PRIMALACT SRL) 70 (L5 SC NIRO SERV COM SRL) 74 (SV 1562 BUCOVINA SA SUCEAVA) 81 (L80 SC INDUSTRIAL MARIAN SRL) 82 (VN 231 VRANLACT SA).
(7)
Okrem toho sa 7 prevádzkarní, ktoré sú v súčasnosti uvedené v prílohe III k rozhodnutiu 2009/852/ES, zatvorilo a v nadväznosti na to by mali byť odstránené z uvedeného zoznamu. Tieto prevádzkarne boli uvedené v tabuľke v prílohe III k rozhodnutiu 2009/852/ES pod číslami 26 (CT 225 MIH PROD SRL) 28 (CT 258 BINCO LACT SRL) 30 (CT 15 SC NIC COSTI TRADE SRL) 32 (L82 SC TOTALLACT GROUP SA) 33 (DJ80 SC DUVADI PROD COM SRL) 75 (SV 1888 SC TOCAR PROD SRL) 76 (SV 4909 SC ZADA PROD SRL).
(8)
Šesť prevádzkarní v Rumunsku požiadalo o prvé zaradenie na zoznam v prílohe III k rozhodnutiu 2009/852/ES. Tieto prevádzkarne boli na zoznam zaradené pod číslami 8 (L 185 SC SIMCODRIN COM SRL) 17 (L 83 SC KAZAL SRL) 45 (L169 SC DOBREAN SRL) 46 (L152 AGROTRANSCOMEX SRL) 61 (L199 SC LACTO-BOROAIA SRL) 40 (L 189 SC CALITATEA SRL).
(9)
Rozhodnutie 2009/852/ES by sa preto malo zodpovedajúcim spôsobom zmeniť.
(10)
Opatrenia stanovené týmto rozhodnutím sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prílohy II a III k rozhodnutiu 2009/852/ES sa nahrádzajú znením prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 27. mája 2013

Labels: 18
17